Svrček, Miloš, poslanec NR SR (2023-05-17):
Ďakujem pekne, pán predsedajúci. Týmto návrhom zákona v prvom rade chceme podporiť rozvoj cestovného ruchu. Ja aj osobne som bol na niektorých stretnutiach minulé týždne aj v okolí Zemplínskej Šíravy, kde som sa stretol so starostami a tí jednoznačne podporujú tento návrh zákona. Ja som im aj povedal, aké je paragrafové znenie, sme to prešli, takže určite, čo mám aj odozvu zo strany samosprávy, tak podporujú tento návrh zákona. Teraz by som sa v krátkosti možno venoval aj tomu, že čo týmto zákonom mienim spraviť alebo resp. komu pomôcť. Týmto návrhom chcem doplniť Ministerstvo kultúry Slovenskej republiky a Ministerstvo investícií regionálneho rozvoja a informatizácie Slovenskej republiky medzi spolupracujúce subjekty ministerstva dopravy pri plnení úlohy alebo úloh v sektore cestovného ruchu. Návrhom zákona sa taktiež má upraviť proces a termíny v súvislosti s poskytovaním dotácií. Návrh zákona má definovať aj postavenie organizácie na podporu cestovného ruchu, ktorej hlavnou úlohou je prezentácia Slovenskej republiky buď doma, alebo v zahraničí ako cieľovej krajiny cestovného ruchu. Čiže tým primárnym účelom predloženia tohto návrhu je priblížiť a sprístupniť takú normálne racionálnu a zrozumiteľnejšiu politiku pre budovanie produktu v cestovnom ruchu a znížiť obavu samospráv pri investovaní zdrojov do cestovného ruchu. V čl. II upravuje zákon č. 57/2018 Z. z. o regionálnej investičnej pomoci, v ktorom sa vypúšťa ministerstvo ako poskytovateľ investičnej pomoci pre oblasť cestovného ruchu, keďže ministerstvo už nebude poskytovať investičnú pomoc v sektore cestovného ruchu. Dopĺňa sa spolupráca s ministerstvom kultúry v oblastiach, ktoré sú podľa môjho názoru veľmi relevantné a dôležité pre cestovný ruch, napríklad v oblasti kreatívneho priemyslu, v oblasti umenia, kultúrneho dedičstva alebo kultúrneho turizmu, pretože ministerstvo kultúry je určite veľmi relevantný subjekt, ktorý má čo povedať pri rozvoji cestovného ruchu, takže týmto návrhom zákona sa tu zintenzívni spolupráca a komunikácia medzi dopravou a kultúrou. Dopĺňa sa aj taktiež spolupráca s ministerstvom investícií regionálneho rozvoja a informatizácie, čo sa týka najmä podpory alebo otázky v otázkach regionálneho rozvoja, pretože vieme, že toto ministerstvo je relevantné, čo sa týka regionálneho rozvoja, takže je určite dôležité, aby prebiehala aj väčšia komunikácia a spolupráca medzi týmito dvoma rezortmi. Taktiež riešim otázky postavenia krajskej organizácie. Cieľom krajskej organizácie je vykonávať svoju činnosť podľa strategických dokumentov na tej lokálnej, regionálnej a národnej úrovni. Činnosť krajskej organizácie je primerane zameraná na budovanie a udržiavanie tých dobrých pracovných vzťahov ako aj vzťahov s externými a internými spolupracujúcimi členmi subjektu. Krajská organizácia podľa môjho názoru by mi mala vytvárať taký priestor pre vznik rozvoja toho turizmu na tej regionálnej úrovni tých komunikačných základov, pri kto, pri ktorých dochádza k výmene tých odborných poznatkov, praktických zručností, informácií na tej regioná... regionálnej úrovni, tak ako som v úvode povedal, že som bol aj na viacerých stretnutiach v rámci obcí pri Zemplínskej Šírave a fakt cítiť v tom teréne v tej aplikačnej praxi, že je potrebné, aby to malo hlavu a pätu a práve aj týmto návrhom, ktorý vzišiel z niekoľko mesačných rokovaní a práce na ministerstve dopravy, predovšetkým sekcie cestovného ruchu vzišiel tento návrh. Riešim tam taktiež postavenie turistických informačných centier a taktiež činnosť sprievodu cestovného ruchu. Týmito ďalšími ustanoveniami riešim aj uloženie povinnosti krajskej organizácie cestovného ruchu, súčinnosť členov a ostatných subjektov zabezpečovať ten zber a analýzu informácií o návštevníkoch s cieľom zvýšiť kvalitu poskytovaných služieb cestovného ruchu. A navrhovanou právnou úpravou taktiež stanovujem dĺžku trvania funkčného obdobia orgánov organizácie cestovného ruchu a spôsoby jeho zániku, a tým odstraňujem doposiaľ možnú svojvôľu pri jej určovaní v stanovách organizácie. Navrhovanou úpravou taktiež upravujem, že dotácia sa poskytne na základe rozhodnutia ministra organizáciám cestovného ruchu, a to do 90 pracovných dní odo dňa schválenia dotácie ministrom. Čiže, dámy a páni, nebudem vás zaťažovať ďalšími tými podrobnými ustanoveniami, samozrejme, môžete si to aj taktiež naštudovať v rámci dôvodovej správy aj paragrafového znenia. Ja len záverom chcem povedať, tento návrh nie je nejaký výplod niekoho, tento návrh je výsledok rokovania pracovných skupín, pracovnej ministerskej rezortnej organizácie, to znamená sekcie cestovného ruchu so všetkými dotknutými subjektmi. To znamená s obcami, s VÚC-kami, samosprávou a výsledok týchto ustanovení je fakt po odbornej, expertíznej činnosti týchto skupín involvovaný do týchto ustanovení. Takže ja si osobne myslím, že po tých pandémiách, po tých krízach, ktoré máme za sebou, ktoré výrazným spôsobom zasiahli činnosť cestovného ruchu, veď sami ste všetci zo svojich regiónov, viete, že v akom stave máme cestovný ruch a ako sa zviecha. Myslím si, že toto ustanovenie určite dá nejaké racio a nejaký rozum do činností a podporí aj lepšie fungovanie cestovného ruchu. V nemalej miere sa chcem poďakovať aj predstaviteľom ministerstva dopravy, že pracovali na tomto návrhu, predovšetkým generálnemu riaditeľovi sekcie cestovného ruchu a pani štátnej tajomníčke Brunckovej. Ďakujem pekne za pozornosť a dovolím si vás požiadať o podporu tomuto návrhu zákona.